Ma vas wat glo 4-jarige vermoor | Maroela Media
'n 36-jarige vrou het Dinsdag in die Bafokeng-landdroshof in Tlhabane, Noordwes, verskyn nadat sy glo haar vierjarige seun vermoor het.
Sers. Kelebogile Moleko, woordvoerder van die polisie, het gesê die vrou is Sondag by haar huis in Phokeng naby Rustenburg in hegtenis geneem nadat die seuntjie se liggaam naby die huis gevind is.
"Die kind is met 'n skerp voorwerp gesteek. Daar word vermoed dat hy Saterdag vermoor is en sy liggaam is ongeveer 100 m van die gesin se huis gevind," het Moleko gesê. Getuies het gesê die kleuter se keel is met 'n skerp voorwerp gesny en sy kaal liggaam is met 'n swart vullissak bedek en in 'n stormwaterdrein gegooi.
Volgens Moleko het die vrou na haar seun en nog 'n familielid se kind, ook vier jaar oud, omgesien toe sy glo haar kind vermoor het. Die ander kleuter was nie naby toe die moord gebeur het nie en het nie seergekry nie. Hy is gevind nadat die gemeenskap na hom begin soek het.
"Die ma is in hegtenis geneem en bloedspatsels is in haar huis gevind," het Moleko gesê.
Dit was nie onmiddellik bekend wat tydens die vrou se hofverskyning gebeur het nie.
Dis onmenslik. Maar tog doen diere dit ook nie……
Mense, dit moet iets in die water wees. Hoe op aarde????? Wat op aarde dryf 'n persoon so ver? Ek het net vrae…. en geen antwoorde.
Wat dryf n mens so ver??? Werkloosheid, armoede, moedeloosheid, omstandighede. Nie almal is bevoorreg om in huise in woonbuurte te bly met krag en water. Nie almal het die voorreg om skool te gaan , nuwe klere te kan gee vir n klein lyfie of baie speelgoed te kan gee. …….. kos of warm kombers.
Sy is nie werd om die kind se "ma" genoem te word nie. Sy is die kind se MOORDENAAR en ek hoop sy kry wat sy verdien!